b"\n_START_ARTICLE_\nWon nord-core\xc3\xa0\n_START_SECTION_\nHist\xc3\xb2ria\n_START_PARAGRAPH_\nEs va adoptar el 1945, a l'acabament de la Segona Guerra Mundial, en substituci\xc3\xb3 del ien core\xc3\xa0 en termes paritaris (1=1). El 1959 fou revaluat a ra\xc3\xb3 de 100 antics wons per un de nou. Des d'aleshores, el canvi del won nord-core\xc3\xa0 per monedes fortes com el d\xc3\xb2lar dels Estats Units o l'euro ha tingut unes grans variacions depenent de si es tenien en compte les taxes canvi\xc3\xa0ries oficials o les del mercat negre de Corea del Nord, segons les quals el won nord-core\xc3\xa0 segurament hauria encap\xc3\xa7alat la llista de les monedes de valor m\xc3\xa9s baix del m\xc3\xb3n._NEWLINE_Per intentar posar fi a aquest desgavell i encarar la inflaci\xc3\xb3 galopant dels \xc3\xbaltims temps, el novembre del 2009 el won fou objecte d'una nova revaluaci\xc3\xb3, tamb\xc3\xa9 a ra\xc3\xb3 de 100 dels antics per un de nou. Aquesta mesura es va revelar un aut\xc3\xa8ntic frac\xc3\xa0s econ\xc3\xb2mic i social, i el cap del departament de Planificaci\xc3\xb3 i Finances, Pak Nam-gi, responsable del canvi monetari, fou executat el mar\xc3\xa7 del 2010.\n_START_SECTION_\nMonedes i bitllets\n_START_PARAGRAPH_\nEm\xc3\xa8s pel Banc Central de la Rep\xc3\xbablica Popular Democr\xc3\xa0tica de Corea (\xec\x9d\x80\xed\x96\x89\xec\xa4\x91\xec\x95\x99 \xec\xa1\xb0\xec\x84\xa0\xeb\xaf\xbc\xec\xa3\xbc\xec\xa3\xbc\xec\x9d\x98\xec\x9d\xb8\xeb\xaf\xbc\xea\xb3\xb5\xed\x99\x94\xea\xb5\xad Chungang \xc5\xacnhaeng Chos\xc5\x8fn Minjuju\xc5\xadi Inmin Konghwaguk), en circulen monedes d'1, 5, 10 i 50 ch\xc5\x8fn i d'1 won, i bitllets de 5, 10, 50, 100, 200, 500, 1.000, 2.000 i 5.000 wons."